โบรกฯแนะ “ซื้อ” IIG เป้า 41 บ. ชี้กำไรปี 64 “นิวไฮ” โต 27% รับดีมานด์-รายได้เพิ่มหนุน
IIG โบรกฯแนะ “ซื้อ” เป้า 41 บ. ชี้กำไรปี 64 “นิวไฮ” โต 27% แตะ 80 ลบ. ตามปริมาณงานที่เพิ่มทั้งการลงทุนของลูกค้าในระบบ ERP On Cloud มากขึ้น รวมถึงรายได้ธุรกิจ Software CRM ที่เร่งตัวขึ้น หนุน
9 ก.พ. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (9 ก.พ. 2565) โดยประเมิน บริษัท ไอแอนด์ไอ กรุ๊ป จำกัด (มหาชน) หรือ IIG ว่า คาดกำไรปกติไตรมาส 4/2564 ของ IIG จะอยู่ที่ 23 ล้านบาท ลดลง 3.90% จากไตรมาสก่อน และลดลง 12.60% จากงวดเดียวกันของปีก่อน สะดุดชั่วคราวและไม่เหมือนปีก่อนๆที่ปกติจะเป็นไตรมาสที่ดีที่สุดของปีที่ปกติจะปิดงาน Project ได้ค่อนข้างมาก ในฝั่งรายได้แม้คาดว่าจะยังเร่งตัวเพิ่มขึ้น 10.30% จากไตรมาสก่อน และเพิ่มขึ้น 15% จากงวดเดียวกันของปีก่อน ตามปริมาณงานที่เพิ่มทั้งการลงทุนของลูกค้าในระบบ ERP On Cloud มากขึ้น รวมถึงรายได้ธุรกิจ Software CRM แต่ปัจจัยที่กดดันกำไรคือฝั่งของ Margin ที่ชะลอตัวจากต้นทุนบุคลากรที่ปรับตัวขึ้นเพื่อรองรับการขยายธุรกิจในอนาคต โดยทางฝ่ายวิจัยคาด Gross Margin ชะลอลงเหลือ 29.50% ในไตรมาสนี้จาก 30.6-31.10% ในไตรมาส 3/2564 และไตรมาส 4/2563 ส่งผลให้จบปี 2564 คาดกำไรสุทธิจบที่ 80 ล้านบาท เพิ่มขึ้น 27.20% จากงวดเดียวกันของปีก่อน ซึ่งยังสูงสุดเป็นประวัติการณ์
อย่างไรก็ตามทางฝ่ายวิจัยยังคงมุมมองเชิงบวกต่อการเติบโตในปี 2565 ซึ่งผู้บริหารตั้งเป้ารายได้แตะ 900-950 ล้านบาท เติบโตเร่งขึ้นราว 35% จากงวดเดียวกันของปีก่อน จากทั้ง Demand ลงทุนในระบบ Software CRM และ ERP (Salesforce และ Oracle) รวมถึงคาดว่าจะเห็นรายได้จากธุรกิจใหม่ๆเข้ามาหนุนชัดเจนขึ้นทั้ง Software Vonage (Cloud Communication Platform) และ Coupa (Business Spend Management) รวมถึงธุรกิจ CEM Data Analytic และ JV Digital Insurance Platform ร่วมกับวิริยะฯ
ขณะที่ Margin คาดทยอยฟื้นตัวหลังเตรียมพร้อมด้านบุคลากรไปมากพอสมควรแล้วในปีก่อน ทางฝ่ายวิจัยจึงยังคงประมาณการกำไรสุทธิปี 2565 ที่ 119 ล้านบาท เพิ่มขึ้น 49.30% จากงวดเดียวกันของปีก่อน ทำจุดสูงสุดใหม่อย่างต่อเนื่อง และคาดยังมีโอกาสเห็น Upside จากดีล M&amp;A เพิ่มเติมในอนาคต
ทั้งนี้ทางฝ่ายวิจัยยังคงราคาเป้าหมายของ IIG ที่ 41 บาท (Target PER 35 เท่า) และยังเป็นหุ้นที่คาดได้ประโยชน์โดยตรงจาก Trend Digital Transformation โดยเฉพาะระบบ On-Cloud ราคาหุ้นปรับลงแรงในช่วงกว่า 1 เดือนที่ผ่านมาจากแรงขายหุ้นกลุ่มเทคโนโลยีทั่วโลก ทำให้ Upside กลับมาเปิดกว้างกว่า 10% จึงปรับคำแนะนำจาก “ถือ” เป็น “ซื้อ